Nume het daas zeersch emau nüüt z tüe mit ere  Grawatte, wiu Krabat ds aute dütsche Wort isch für Kroaat u Krabaten für Kroaazie. He ja, ds slaawische Wort für Kroaat heisst ja «hrvat», mi schprichts öppe chrwat uus. I teeune Dialäkt seit men aber o hrbat, daa isch auso dä Wächsu vo w zu b scho. Es git o beidi Foormen i de Familienäme Horvat, Hrvat u Hrbat u auui heissen eifach «Kroaat». Miir säge hüt Kroaazie, wiu mer dr latinisch Name Croatia hei vertleent. U di aute dütsche Bezeichnige Krabat u Krabaten si usgschtoorbe. Aber waas zum Gugger het den  e Grawatte mit emene Kroaat z tüe?